તરલબહેન-ઉમેશભાઈએ નિયતિના વર્તન સંબંધી અંગત મિત્રને વાત કરી. ત્રણેએ ખૂબ ચર્ચા કરી. નિયતિની કુંજ તરફની ઈર્ષા, અણગમો કદાચ સમજી શકાય. ક્યારેય આવું બનતું હોય છે. સંતાન વચ્ચે અંદર અંદર ઈર્ષા હોય, ક્યારેક માતાપિતા પણ સંતાન પ્રત્યે પક્ષપાત રાખે, ત્યારે આવું બનતું હોય છે. અહીં તો આવી કોઈ વાત જ નથી. કુંજ કરતાં વિશેષ કાળજી નિયતિની લેવાય છે. છતાંય એ કુંજની ઈર્ષા કરે છે. એ તો ઠીક પણ માતા-પિતાને વગોવવાની કે હલકાં ચીતરવાની એકે તક ચૂકતી નથી. કેમ આવું કરે છે એ ? મિત્રની સલાહ મુજબ એમણે નિયતિ પર ગુસ્સે થવાને બદલે અત્યંત પ્રેમથી વર્તવાનું શરૂ કર્યું. એના અજ્ઞાત માનસ પર કોઈ ગ્રંથિ, પૂર્વગ્રહ, કોઈ જાળું ગૂંથાઈ ગયું હોય તો એ દૂર કરવાનો પ્રયત્ન કર્યો. પણ કોઈ ફેર પડ્યો નહિ. ઊલટાનું એ તો અસામાન્ય વર્તન કરવા માંડી. કોઈનું કશું માને નહિ. વાતવાતમાં ગુસ્સો કરે, તદ્દન બિન્દાસ ને ઉદ્દંડ વર્તન કરવા માંડી. આવું કરે એટલે એને ટોકવી તો પડે જ ! ટોકે નહિ તો સાચું શીખે ક્યાંથી ? અને ટોકે એટલે એ વધારે ભડકે ! વધારે ને વધારે ધમાલ કરે. કપડાં-ચંપલ, ખાવું-પીવું, એને જે જોઈએ એ ત્યારે ને ત્યારે જ હાજર કરવું પડે. નહિતર ધમપછાડ ને ઘરમાં તોડફોડ કરે. નાનીમોટી ચીજવસ્તુનો બારીમાંથી સીધો ઘા કરે. એક વાર તો ટેપરેકોર્ડર તોડી નાખ્યું.